Lars Løkke Rasmussen (M), 2024-12-18:
Tak for det, og tak til forslagsstillerne, Enhedslistens folketingsgruppe, for at rejse den her vigtige debat.
Jeg vil gerne starte med at understrege det forhåbentlig indlysende, at Danmark bakker fuldt op om den internationale retsorden og de institutioner, som vi i fællesskab har skabt siden anden verdenskrig.
Det er en hjørnesten i dansk udenrigs- og sikkerhedspolitik.
Derfor har Danmark også altid, uanset regeringens farve, været en fast støtte af Den Internationale Domstol, som yder et helt afgørende bidrag til den internationale retsorden.
Det kunne man måske også lidt sporadisk fornemme på den forudgående debat, men dog stadig væk kun i hjørner af det danske Folketing; det var nu bare en sidebemærkning.
Derfor er der heller ingen slinger i valsen, når vi siger, at domstolens domme og udtalelser skal efterleves.
Selv om en rådgivende udtalelse fra domstolen ikke er retligt bindende, er der tale om en autoritativ fortolkning af folkeretten, som regeringen lægger stor vægt på.
Udtalelsen fra domstolen den 19. juli i år er jo ganske klar i sine konklusioner om ulovligheden af den fortsatte israelske tilstedeværelse i de besatte palæstinensiske områder, og som jeg har sagt det før, viser udtalelsen tydeligt, at den nuværende situation er uholdbar, og den understreger nødvendigheden af en tostatsløsning.
Med andre ord bekræfter udtalelsen alt, hvad vi hidtil har sagt, nemlig at besættelsen er nødt til at ophøre.
Derfor er regeringen i og for sig også enige i hensynet og tankerne bag beslutningsforslaget.
Problemet er jo bare, at beslutningsforslaget ikke løser noget lige nu.
Vi ser ikke et behov for et beslutningsforslag og kan derfor ikke støtte det.
Vores fælles fokus lige nu bør være på emner, som vi kan opnå enighed om i EU, først og fremmest målet om en våbenhvile, og jo før, jo bedre.
Siden seneste kapitel i den årelange Israel-Palæstina-konflikt startede med Hamas' brutale terrorangreb mod Israel den 7. oktober sidste år, er den humanitære situation i Gaza forværret drastisk.
Fra regeringens side har vi derfor i vores diplomatiske arbejde haft stort fokus på den katastrofale humanitære situation i Gaza og udvidelserne af de ulovlige bosættelser på Vestbredden.
Det gælder både i FN, i EU og ikke mindst i vores direkte dialog med Israel.
Den Internationale Domstol har konkluderet, at Israels besættelse af Vestbredden, inklusive Østjerusalem og Gaza, er ulovlig og skal bringes til ophør hurtigst muligt.
Det er jo ganske markante konklusioner, men de er som sagt egentlig ikke overraskende, og det er derfor også selvklart helt afgørende for os og for enhver dansk regering, at Danmark ikke anerkender eller bidrager til handlinger, der strider mod folkeretten.
Danmark anerkender ikke Israels annektering af besatte palæstinensiske områder, hverken formelt eller reelt,
og vi har kraftigt fordømt både bosættelser og bosættervold.
Vi har set en stigning i bosættervolden på Vestbredden, som er komplet uacceptabel.
Juridisk er bosættelserne i strid med folkeretten, og politisk udgør bosættelserne en væsentlig barriere for en tostatsløsning.
Vi har derfor uden tøven støttet EU-sanktioner mod ekstremistiske bosættere, der fordriver og udøver vold mod palæstinenserne på den besatte Vestbred, og det vil vi blive ved med at gøre.
I regeringen arbejder vi aktivt for denne ret, bl.a. gennem tydelig støtte til tostatsløsningen, som er den eneste holdbare løsning på den årelange konflikt.
Det fremgår udtrykkeligt af aftalerne.
Med andre ord anerkender vi ikke Israels annektering af besatte områder, hverken i ord eller handling.
Det betyder, at vi er gået fra en allerede restriktiv til en meget restriktiv tilgang i vurderingen af konkrete sager.
Også på dette område inddrager vi selvfølgelig ICJ's rådgivende udtalelser og andre retskilder, så vi sikrer fuld efterlevelse af de internationale regler.